აჯანყებული ანგელოზების დაცემა (ბრეიგელი)
აჯანყებული ანგელოზების დაცემა (ნიდერლ. De val der opstandige engelen) 一 პიტერ ბრეიგელ უფროსის ზეთით შესრულებული ნახატი, რომელიც 1562 წლით თარიღდება. ამჟამად, ნახატის ორიგინალი ბელგიის ეროვნული სახვითი ხელოვნების მუზეუმში ინახება. სიუჟეტი ასახავს ლუციფერის დაცემასა და განდევნას სამოთხიდან, სხვა დაცემულ ანგელოზებთან ერთად - ისინი ცვივა მზიდან იმ მახინჯი არსებების სახით, რომლებიც ბრეიგელმა თავად შექმნა. ცნობილია, რომ გარკვეულ პერიოდამდე ბრეიგელის ეს ნახატი აღიქმებოდა, როგორც იერონიმუს ბოსხის შემოქმედების ნაყოფი, ხანდახან კი მას ავტორის შვილის - პიტერ ბრეიგელ უმცროსი - სახელსაც მიაწერდნენ ხოლმე. ბრეიგელზე, ამ ნაწარმოების შექმნისთვის, გავლენა იქონიეს ისეთმა მხატვრებმა, როგორებიც არიან ალბრეხტ დიურერი, იერონიმუს ბოსხი და ფრანს ფლორისი, იმ არსებათა შექმნაში კი, რომელთაც აღნიშნულ ნახატზე ვაწყდებით, მას საკუთარი შემოქმედების ადრეული ნამუშევრებიც დაეხმარა. ნახატზე ასახულია ზეციდან აჯანყებული ანგელოზების გაძევების სცენა, რაც პირდაპირ მინიშნებაა გამოცხადების XII თავზე. ღმერთის წინააღმდეგ აჯანყებული ანგელოზები ჯოჯოხეთში იყრებიან. ამ შემთხვევაში, ზეცა გამოსახულია, როგორც თეთრი წრე, ნახატის ზემო, ცენტრალურ ნაწილში. ნახატის ქვედა ნაწილში გამოსახულია შიშველი ფიგურები, რომლებიც ერთდროულად ცხოველისა და ადამიანის სხეულის ნაწილებს შეიცავენ.